ብፁዕነታቸው በማቴዎስ ወንጌል ምዕራፍ 18 ቁ. 18 ላይ በተመሠረተውና ለዕለቱ መርሐ ግብር ተስማሚ አድርገው ባቀረቡት ትምህርታቸው “ልዑል እግዚአብሔር በማይወሰን ቸርነቱ ለዚህ ዕለትና ሰዓት ካደረሰን ዘንድ የምናስተላልፈው መልእክት÷ አባቶቻችን ሐዋርያት፣ ሠለስቱ ምእት፣ ሊቃውንትና መምህራን እንዳስተማሩን የምንከተለው የቀናውን የሃይማኖት መንገድ ነው” የሚል እንደ ኾነ አመልክተዋል፡፡ ከዚህም ጋራ በማያያዝ ምሥጢረ ሥላሴን፣ ምሥጢረ ሥጋዌን፣ ምሥጢረ ጥምቀትን፣ ምሥጢረ ቍርባንንና ምሥጢረ ትንሣኤ ሙታንን ለሁሉ በሚረዳው ፍሰትና ትይይዝ እያብራሩ አቅርበዋል፡፡ በተለይም የምሥጢራት ሁሉ ጉልላት በኾነው የምሥጢረ ሥጋዌው ክፍል “ወልደ እግዚአብሔር፣ ቃለ እግዚአብሔር በተለየ አካሉ በተወላዲነት ግብሩ ንጽሐ ጠባይዕ ካላደፈባት ንጽሕት ድንግል እመቤታችን በግብረ መንፈስ ቅዱስ ተወልዶ ሰው ኾነ፤ በዚህም የሥጋ ገንዘብ ለቃል፣ የቃል ገንዘብ ለሥጋ ኾነ” በሚል አጽንዖት የሰጡባቸው ኀይለ ቃላት ወቅታዊም መልእክት እንዳላቸው ብዙዎች የተግባቡባቸው ናቸው፡፡